అదానీ గ్రూప్‌కు ఫ్రెంచ్‌ బ్యాంకుల షాక్‌
-  రుణాలివ్వడానికి నిరాకరణ
                  మెల్‌బోర్న్‌ : ప్రధాని మోడీకి మిత్రుడైన గౌతం అదానికి చెందిన వ్యాపార సంస్థ అదానీ గ్రూప్‌ ఆస్ట్రేలియాలో పెట్టబోయే మెగా కోల్‌ ప్రాజెక్టుకు రుణాలు ఇవ్వడానికి ఫ్రాన్స్‌కు చెందిన బిఎన్‌పి పరిబాస్‌, క్రెడిట్‌ అగ్రికోల్‌, సొసైటీ జనరల్‌ బ్యాంకులు నిరాకరించాయి. ఈ ప్రాజెక్టు ఆస్ట్రేలియాలోని క్వీన్‌లాండ్‌ ప్రాంతంలో ఏర్పాటు కాబోయే గెలిలీ బేసిన్‌లో ముఖ్యపాత్రను పోషించనుంది. అదానీ గ్రూపు చేపట్టిన 16.5 బిలియన్‌ డాలర్ల విలువ చేసే ఈ ప్రాజెక్టు వ్యవహారం క్వీన్స్‌లాండ్‌ కోర్టుకు చేరింది. ఈ మెగా ప్రాజెక్టు వల్ల పర్యావరణం తీవ్రంగా దెబ్బతింటుందని అక్కడి పర్యావరణ రక్షణ గ్రూపు కోస్ట్‌ అండ్‌ కంట్రీ ఈ ప్రాజెక్టును కోర్టులో సవాల్‌ చేసింది. దీంతో ఈ భారీ ప్రాజెక్టుపై నీలినీడలు కమ్ముకున్నాయి. ఈ నేపధ్యంలోనే ఫ్రాన్స్‌ బ్యాంకులు రుణాలు సమకూర్చడానికి నిరాకరించాయని తెలుస్తోంది. దీనిపై అదానీ గ్రూప్‌ అధికార ప్రతినిధి మీడియాతో మాట్లాడుతూ.. కంపెనీ ఎప్పుడూ రుణాల కోసం ఆ బ్యాంకులను కోరలేదని తెలిపారు. ఆస్ట్రేలియాలో ప్రారంభం కాబోయే ప్రాజెక్టు రుణాల కోసం సంస్థ ఏర్పాట్లు చేసుకుంటుందని ఆయన తెలిపారు. అయితే హెచ్‌ఎస్‌బిసి, బార్‌క్లెయిస్‌, మోర్గాన్‌ స్టాన్లీ, సిటి సహా 11 అంతర్జాతీయ బ్యాంకులు తొలి దశలోనే ఈ ప్రాజెక్టుకు రుణాలు ఇవ్వడానికి నిరాకరించాయి.
             మోడీ బాధ్యతలు స్వీకరించిన కొద్ది మాసాల్లోనే ప్రధాని ఆ దేశ పర్యటనలో భాగంగా రాజకీయంగా ఈ ప్రాజెక్టును ఆదానీ కైవసం చేసుకున్నారు. ఈ ప్రాజెక్టుపై ఒప్పందం జరిగిన కొద్ది నెలల్లోనే క్వీన్స్‌లాండ్‌ రాష్ట్రంలో జరిగిన ఎన్నికల్లో లేబర్‌ పార్టీ విజయం సాధించడంతో అదానీ గ్రూపు తలపెట్టిన లక్ష కోట్ల రూపాయాల ప్రాజెక్టు ఇబ్బందుల్లో పడింది. ఒప్పంద సమయంలో ప్రతిపక్షంగా ఉన్న లేబర్‌ పార్టీ, ఇతర పక్షాలు దుమ్మెత్తిపోశాయి. క్వీన్స్‌లాండ్‌లో అధికార మార్పిడి తాజాగా అదాని ప్రాజెక్టును మరింత ఇరకాటంలో పడేసింది.
ఎస్‌బిఐ రుణం అనుమాణమే!
            తాజా దెబ్బతో అదాని గ్రూపు ఆస్ట్రేలియా మైనింగ్‌ ప్రాజెక్టుకు రూ.6,200 కోట్ల రుణ మంజూరుపై స్టేట్‌ బ్యాంకు ఆఫ్‌ ఇండియా (ఎస్‌బిఐ) వెనక్కు తగ్గే అవకాశాలున్నాయని నిపుణులు పేర్కొంటున్నారు. గతేడాది ప్రధాని నరేంద్ర మోడీ ఆస్ట్రేలియా పర్యటన సందర్బంగా క్వీన్స్‌లాండ్‌లోని కార్మెఖేల్‌ బొగ్గు గని ప్రాజెక్టును అదానీ చేజిక్కించుకున్న విషయం తెలిసిందే. ఈ ఒప్పందంపై సంతకాల సందర్బంగానే ఎస్‌బిఐ కూడా బిలియన్‌ డాలర్లు (రూ.6200 కోట్లు) ఇవ్వడానికి అవగాహన ఒప్పందం కుదుర్చుకుంది. అయితే ఏ మాత్రం లాభదాయకం గానికి ఈ ప్రాజెక్టుకు ఎస్‌బిఐ రుణం ఎలా అందిస్తుందంటూ ప్రతిపక్షాలు తీవ్రంగా విమర్శలు గుప్పించిన విషయం తెలిసిందే. దీంతో ఈ రుణ ఒప్పందం వివాదస్పదమైంది. దీంతో మరోసారి తమ బోర్డులో పునరాలోచించుకుని స్పష్టత ఇస్తామని ఎస్‌బిఐ ఛైర్‌ఫర్సన్‌ ఆ సమయంలో పేర్కొన్నారు. కాగా ఇప్పటి వరకు దీనిపై స్పష్టత రాలేదు. ప్రస్తుత పరిణామాలు అదానీ గ్రూపు రుణాన్ని పూర్తిగా వ్యతిరేకించడానికి అవకాశం లభించినట్లయ్యింది.
మీ స్నేహితులకు రికమెండ్ చెయ్యండి